Georgius W. Bush
Georgius Walker Bush (Anglice: George Walker Bush; Portu Novo Connecticutae die 6 Iulii 1946 natus) est politicus Texiae et Civitatum Foederatarum. Alumnus fuit Academiae Phillipianae Andoveria in urbe Massachusettae universitatumque Harvardianae et Yalensis. Gubernator Texiae ab anno 1995 usque in 2000, deinde quadragesimus tertius praeses Civitatum Foederatarum Americae ab 2001 usque in 2009. Praeses anno 2000 electus est, primus praeses factionis Republicanae post patrem, Georgium Herbertum Walker Bush. Georgius Bush, dextralium placitorum fautor strenuus, a se Democratas novatoresque nonnullos prorsus abalienavit, sui tamen studiosissimos reddidit Republicanos eos, qui ad dexteram stabant. Anno 2001, Civitates Foederatas Americae in bellum in Afgania, et anno 2003 in bellum in Iraquia duxit. Bush iterum electus erat anno 2004, cum paulo maiorem suffragiorum partem accepit quam aemulus, Iohannes Kerry.